title: A Bizottság 822/2014/EU végrehajtási rendelete ( 2014. július 28. ) a Malajziából származó kerékpáralkatrészeknek a Kambodzsában gyártott kerékpárokhoz kumuláció keretében történő felhasználása érdekében a 2454/93/EGK rendelettől az általános vámkedvezmény-rendszer szerinti származási szabályok tekintetében történő eltérésről

text:
               29.7.2014

               HU

               Az Európai Unió Hivatalos Lapja

               L 223/19

         A BIZOTTSÁG 822/2014/EU VÉGREHAJTÁSI RENDELETE
   (2014. július 28.)
   a Malajziából származó kerékpáralkatrészeknek a Kambodzsában gyártott kerékpárokhoz kumuláció keretében történő felhasználása érdekében a 2454/93/EGK rendelettől az általános vámkedvezmény-rendszer szerinti származási szabályok tekintetében történő eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre (1) és különösen annak 247. cikkére,
   tekintettel a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletre (2) és különösen annak 89. cikke (1) bekezdésének b) pontjára,
   mivel:

               (1)

               Az Unió a 2014. január 1-jétől alkalmazandó általános vámkedvezmény-rendszereket meghatározó 978/2012/EU európai parlamenti és tanácsi rendelettel (3) általános vámkedvezményeket nyújtott Kambodzsának.

               (2)

               A 2454/93/EGK bizottsági rendelet (4) meghatározza, hogy az általános vámkedvezmény-rendszerben (a továbbiakban: GSP) mi minősül származó terméknek. Az említett rendelet lehetőséget biztosít arra, hogy – bizonyos pontosan behatárolható körülmények között – eltéréseket állapítsanak meg ettől a meghatározástól a GSP kedvezményezett országai javára. A 2454/93/EGK rendeletnek a regionális kumulációra vonatkozó rendelkezéseit módosította az 530/2013/EU végrehajtási rendelet, amely kimondja, hogy a regionális kumuláció ugyanazon a regionális csoportban csak azokra az országokra alkalmazható, amelyek az Unióba történő kivitel idején a GSP kedvezményezettjei. Az 530/2013/EU végrehajtási rendelet által bevezetett módosítások 2014. január 1-jétől alkalmazandók.

               (3)

               Kambodzsa 2013. május 15-én átmeneti időszak iránti kérelmet nyújtott be, amely során a kambodzsai kerékpárágazat – a harmonizált rendszer 8712 vámtarifaszáma alá tartozó kerékpárok származásának a Kambodzsa általi, Unióba irányuló kivitele során történő meghatározása céljából – 2014. január 1-jétől, azaz a regionális kumulációra vonatkozó módosított rendelkezések alkalmazásának kezdetétől továbbra is jogosult lenne arra, hogy a Malajziából és Szingapúrból származó alkatrészeket a GSP szerinti regionális kumuláció keretében Kambodzsából származó anyagoknak tekinthesse.

               (4)

               Kambodzsa bővülő kerékpárágazattal rendelkezik, amely ugyanakkor továbbra is gyenge és nagymértékben támaszkodik a valaha GSP kedvezményezett és ugyanazon a regionális kumulációs csoporthoz tartozó szomszédos országokból, elsősorban Szingapúrból és Malajziából származó alkatrészekre.

               (5)

               A Bizottság 2013. augusztus 9-i levelében további információk benyújtására kérte Kambodzsát. Kambodzsa a kérés nyomán 2013. szeptember 26-án benyújtotta válaszát, aminek eredményeképpen kérelmét teljesnek minősítették.

               (6)

               Szingapúr 2014. január 1-jétől már nem jogosult a GSP-re és annak nem kedvezményezett országa, így megszűnt az I. regionális kumulációs csoport többi országával folytatott kumuláció lehetősége. Malajzia 2014. január 1-jétől már nem GSP kedvezményezett ország, ugyanakkor továbbra is szerepel a GSP-re jogosult országok jegyzékén.

               (7)

               Ennek következtében 2014. január 1-jétől a Szingapúrból és Malajziából származó kerékpáralkatrészeket nem lehet a regionális kumuláció keretében Kambodzsából származónak tekinteni, és így Kambodzsa erre a termékre (a harmonizált rendszer 8712 vámtarifaszáma) vonatkozóan nem tudja teljesíteni a legkevésbé fejlett országokra alkalmazandó származási szabályt. Hiszen annak ellenére, hogy az említett szabály legfeljebb 70 % nem származó anyag felhasználását teszi lehetővé, egyes Kambodzsában összeszerelt kerékpárokban a nem származó anyagok aránya meghaladná ezt a határt.

               (8)

               Kambodzsa a Bizottsághoz intézett beadványában terveket nyújtott be, amelyek szerint arra kívánja ösztönözni a kerékpáralkatrész-gyártókat, hogy az ágazat ellátási függetlenségének növelése, valamint a kerékpárgyártáshoz származó anyagokat előállító helyi ágazat létrehozása érdekében a következő három évben beruházásokat végezzenek az országban. Addig azonban – Kambodzsa szerint – ahhoz, hogy az ágazat rövid távon életképes maradjon, a kambodzsai gyártóknak a GSP keretében az Unióba történő kivitelek céljából továbbra is a kerékpáralkatrészeknek a regionális kumulációs szabályok szerinti felhasználására kell hagyatkozniuk.

               (9)

               Ezért Kambodzsa hároméves eltérést kérelmez azért, hogy elegendő idő álljon rendelkezésére ahhoz, hogy felkészüljön a származás megszerzésére vonatkozó szabályoknak történő megfelelésre.

               (10)

               A Kambodzsa által nyújtott magyarázatok fényében nem tűnik szükségesnek korlátlan eltérést biztosítani Kambodzsa számára ahhoz, hogy hitelesen megerősíthesse kerékpáralkatrész-ágazatát. Ezért rendelkezni kell a Kambodzsából származó és az ezen eltérés keretében onnan kivitt kerékpárok mennyiségi korlátjáról, méghozzá olyan kontingens keretében, amely mennyiségének az eltérés alkalmazásának három éve során csökkennie kell. A mennyiségek meghatározása azon kerékpármodellek alapján történt, amelyek esetében a fent említett 70 %-os határ teljesítése érdekében az országnak szüksége van az eltérésre, és azok kezelésének a 2454/93/EGK rendelettel összhangban kell történnie.

               (11)

               Az eltérés alkalmazásának hatékony ellenőrzése érdekében elő kell írni a kambodzsai hatóságok számára, hogy rendszeresen tájékoztassák a Bizottságot az eltérés keretében kiállított „FORM A” származási bizonyítványok részleteiről.

               (12)

               Az eltérésnek a harmonizált rendszer 8714 vámtarifaszáma alá tartozó, Malajziából származó termékekre kell vonatkoznia.

               (13)

               Az e rendeletben előírt intézkedések összhangban vannak a Vámkódexbizottság véleményével,

         ELFOGADTA EZT A RENDELETET:
   1. cikk
   (1)   A 2454/93/EGK rendelet 86. cikkének (2) bekezdése a) pontjának i. alpontjától eltérve Kambodzsa a származási kumuláció keretében jogosult a 2454/93/EGK rendelet I. része IV. címe 2. fejezetének 1. szakaszában meghatározott származási szabályoknak megfelelően felhasználni a harmonizált rendszer 8714 vámtarifaszáma alá tartozó, Malajziából származó kerékpáralkatrészeket a harmonizált rendszer 8712 vámtarifaszáma alá tartozó kerékpárok gyártásához.
   (2)   Az ezekre az alkatrészekre vonatkozó származási igazolásokat a 2454/93/EGK rendelet I. része IV. címe 2. fejezetének 1A. szakaszában meghatározottak szerint kell kiállítani.
   2. cikk
   Az 1. cikkben előírt eltérés a 2014. július 29-től2016. december 31-ig tartó időszakban Kambodzsából kivitt és az Unión belüli szabad forgalomba bocsátás céljából bejelentett, a harmonizált rendszer 8712 vámtarifaszáma alá tartozó kerékpárokra alkalmazandó az e rendelet mellékletében meghatározott mennyiségek erejéig.
   3. cikk
   Az e rendelet mellékletében meghatározott mennyiségeket a 2454/93/EGK rendelet 308a., 308b. és 308c. cikkének megfelelően kell kezelni.
   4. cikk
   Az illetékes kambodzsai hatóságok által az e rendelet értelmében kibocsátott „FORM A” származási bizonyítvány 4. rovatában szerepelnie kell a következő bejegyzésnek:

      „Derogation – Commission Implementing Regulation (EU) No 822/2014”

   Kambodzsa illetékes hatóságai minden egyes naptári negyedév esetében az adott naptári negyedévet követő hónap végéig negyedéves kimutatást továbbítanak a Bizottság felé azokról az árumennyiségekről, amelyekre e rendelet alapján „FORM A” származási bizonyítványt állítottak ki, valamint ezeknek a bizonyítványoknak a sorszámáról.
   5. cikk
   Kambodzsa illetékes hatóságai vállalják, hogy minden szükséges intézkedést megtesznek az e rendelet 1. és 4. cikkének való megfelelés érdekében, valamint hogy az eltérés pontos végrehajtása és – a malajziai hatóságokkal és a tagállamokkal folytatott – igazgatási együttműködés biztosítása céljából létrehoznak és fenntartanak minden igazgatási struktúrát és rendszert a 2454/93/EGK rendelet I. része IV. címe 2. fejezetének 1A. szakaszában meghatározottak szerint.
   6. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. július 28-án.

            a Bizottság részéről

            az elnök

         José Manuel BARROSO

      (1)  HL L 302., 1992.10.19., 1. o.

      (2)  HL L 253., 1993.10.11., 1. o.

      (3)  HL L 303., 2012.10.31., 1. o.

      (4)  Az 530/2013/EU végrehajtási rendelettel módosítva (HL L 159., 2013.6.11., 1. o.).

      MELLÉKLET

                  Tételszám

                  KN-kód

                  Árumegnevezés

                  Év

                  Mennyiség (egységekben)

                  09.8094

                  8712

                  Kerékpár (áruszállításra szolgáló tricikli is), motor nélkül

                  2014 (1)

                  2015
                  2016

                  400 000
                  300 000
                  150 000

         (1)  2014. július 29-től.


title: A Bizottság 1250/2012/EU végrehajtási rendelete ( 2012. december 20. ) a terrorizmus leküzdése érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK tanácsi rendelet módosításáról

text:
               21.12.2012

               HU

               Az Európai Unió Hivatalos Lapja

               L 352/40

         A BIZOTTSÁG 1250/2012/EU VÉGREHAJTÁSI RENDELETE
   (2012. december 20.)
   a terrorizmus leküzdése érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK tanácsi rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a terrorizmus leküzdése érdekében egyes személyekkel és szervezetekkel szemben hozott különleges korlátozó intézkedésekről szóló, 2001. december 27-i 2580/2001/EK tanácsi rendeletre (1) és különösen annak 7. cikkére,
   mivel:

               (1)

               A 2580/2001/EK rendelet melléklete felsorolja azokat az illetékes hatóságokat, amelyekhez el kell juttatni az említett rendeletben bevezetett intézkedésekkel kapcsolatos információt és kéréseket.

               (2)

               Szlovénia kérte az illetékes hatóságainak címét feltüntető adatok módosítását. Ezen túlmenően az Európai Bizottság címét aktualizálni kell.

               (3)

               A 2580/2001/EK rendelet I. mellékletét ezért ennek megfelelően módosítani kell.

         ELFOGADTA EZT A RENDELETET:
   1. cikk
   A 2580/2001/EK rendelet I. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. december 20-án.

            a Bizottság részéről, az elnök nevében,

            a Külpolitikai Eszközökért Felelős Szolgálat vezetője

      (1)  HL L 344., 2001.12.28., 70. o.

      MELLÉKLET
      A 2580/2001/EK rendelet melléklete az alábbiak szerint módosul:

                  (1)

                  A „Szlovénia” rész alatti cím helyébe a következő lép:

                     4. cikk

                              Ministrstvo za zunanje zadeve

                              Prešernova cesta 25

                              1001 Ljubljana

                              Tel.: + 386 1 478 2000

                              Fax: + 386 1 478 2340

                              E-mail: gp.mzz@gov.si’

                     5. és 6. cikk

                              Ministrstvo za finance

                              Župančičeva 3

                              1502 Ljubljana

                              Tel.: +386 1 369 5200

                              Fax: + 386 1 369 6659

                              E-mail: gp.mf@gov.si’

                  (2)

                  Az „Európai Közösségek” rész és az „Európai Közösség” bekezdés helyébe a következő rész és bekezdés lép:
                  „Az Európai Bizottság címe az értesítések tekintetében:

                              European Commission (Európai Bizottság)

                              Service for Foreign Policy Instruments (FPI) (Külpolitikai Eszközökért Felelős Szolgálat)

                              Office EEAS 02/309 (Iroda: EEAS 02/309)

                              B-1049 Bruxelles/Brussel (Brüsszel), Belgium

                              E-mail: relex-sanctions@ec.europa.eu”


title: A Bizottság 1162/2013/EU végrehajtási rendelete ( 2013. november 7. ) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről [Puzzone di Moena/Spretz Tzaorì (OEM)]

text:
               19.11.2013

               HU

               Az Európai Unió Hivatalos Lapja

               L 309/11

         A BIZOTTSÁG 1162/2013/EU VÉGREHAJTÁSI RENDELETE
   (2013. november 7.)
   egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről [Puzzone di Moena/Spretz Tzaorì (OEM)]
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
   mivel:

               (1)

               Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában Olaszország kérelmét (2) a „Puzzone di Moena”/„Spretz Tzaorì” elnevezés bejegyzésére.

               (2)

               A Bizottsághoz nem érkezett az 1151/2012/EU rendelet 51. cikke szerinti kifogás, ezért a „Puzzone di Moena”/„Spretz Tzaorì” elnevezést be kell jegyezni,

         ELFOGADTA EZT A RENDELETET:
   1. cikk
   Az e rendelet mellékletében szereplő elnevezés bejegyzésre kerül.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. november 7-én.

            a Bizottság részéről, az elnök nevében,
         Dacian CIOLOȘ

            a Bizottság tagja

      (1)  HL L 343., 2012.12.14., 1. o.

      (2)  HL C 77., 2013.3.15., 21. o.

      MELLÉKLET
      A Szerződés I. mellékletében felsorolt, emberi fogyasztásra szánt mezőgazdasági termékek:

         1.3. osztály:   Sajtok

      OLASZORSZÁG
      Puzzone di Moena/Spretz Tzaorì (OEM)